প্রাথমিকে শিক্ষক নিয়োগ: সংশোধিত ফলে উত্তীর্ণ বেড়ে দ্বিগুণ
সরকারি প্রাথমিক বিদ্যালয়ে সহকারী শিক্ষক নিয়োগ পরীক্ষার তৃতীয় ধাপের লিখিত পরীক্ষার উত্তরপত্র মূল্যায়নে কারিগরি ত্রুটি থাকায় ফল পুনর্মূল্যায়ন করে সংশোধিত ফল প্রকাশ করা হয়েছে।রোববার মধ্যরাতে ভুল সংশোধন করে নতুন ফল প্রকাশ করেছে প্রাথমিক শিক্ষা অধিদপ্তর।সংশোধিত ফলাফলে উত্তীর্ণের সংখ্যা দ্বিগুণ বেড়েছে। লিখিত পরীক্ষায় অংশ নেওয়া ৪৬ হাজার ১৯৯ জন প্রার্থীকে মৌখিক পরীক্ষার জন্য নির্বাচিত করা হয়েছে।গত ২৯ মার্চ অনুষ্ঠিত এ পরীক্ষায় পরীক্ষার্থী ছিল ৩ লাখ ৪৯ হাজার ২৯৩ জন।রোববারই দুপুরে তৃতীয় ধাপের লিখিত পরীক্ষার ফল প্রকাশ করা হয়, যাতে ২৩ হাজার ৫৭ জন উত্তীর্ণ হন।
পরে জানা যায়, প্রকাশিত ফলাফলে মেঘনা ও যমুনা সেটের পরীক্ষার্থীদের উত্তরপত্র মূল্যায়নে কারিগরি ভুল ছিল, যা পুনর্মূল্যায়ন করে রাতে নতুন ফল প্রকাশ করা হয়।প্রাথমিক ও গণশিক্ষা মন্ত্রণালয়ের ওয়েবসাইট www.mopme.gov.bd এবং প্রাথমিক শিক্ষা অধিদপ্তরের ওয়েবসাইটে www.dpe.gov.bd ফলাফল পাওয়া যাবে। উত্তীর্ণ পরীক্ষার্থীরা মোবাইলেও এসএমএস পাবেন। মৌখিক পরীক্ষার তারিখ, সময় ও স্থান পরবর্তীতে জানানো হবে বলে জানিয়েছে প্রাথমিক ও গণশিক্ষা মন্ত্রণালয়।
এর আগে সংবাদ বিজ্ঞপ্তিতে বলা হয়, “প্রকাশিত ফলাফলে মেঘনা ও যমুনা সেটের পরীক্ষার্থীদের উত্তরপত্র মূল্যায়নে কারিগরি ত্রুটি পরিলক্ষিত হওয়ায় মেঘনা ও যমুনা সেটের পরীক্ষার্থীদের উত্তরপত্র বুয়েটের কারিগরি টিম ইতিমধ্যে পুনর্মূল্যায়নের কাজ শুরু করেছে।” রোববার রাত ১২টা মধ্যে মধ্যে মেঘনা ও যমুনা সেটের পরীক্ষার্থীদের উত্তরপত্র পুনর্মূল্যায়ন করে সংশোধিত ফল প্রকাশ করা হবে বলে বিজ্ঞপ্তিতে জানানো হয়। গত ২৯ মার্চ তৃতীয় ধাপের লিখিত পরীক্ষা অনুষ্ঠিত হয়। এই পরীক্ষায় তিন পার্বত্য জেলা ব্যতীত ঢাকা ও চট্টগ্রাম বিভাগের ৩ লাখ ৪৯ হাজার ২৯৩ জন পরীক্ষার্থী অংশ নেন।

মেঘনা ও যমুনা সেটের উত্তরপত্র মূল্যায়নে ‘কারিগরি ত্রুটি’ ধরা পড়ে।